SKRIFTLIG FORESPØRGSEL E-0572/03

af Luigi Vinci (GUE/NGL) til Rådet

(28. februar 2003)

Om: EU-Mexico og Digna Ochoa-sagen

Den 19. oktober 2001 blev den kendte advokat Digna Ochoa y Plácido, der var kendt på verdensplan for sin kamp til fordel for menneskerettighederne, myrdet i Mexico City. De retslige begivenheder i forbindelse med Digna Ochoa-sagen vakte megen opsigt, navnlig vicestatsadvokat Sales Heredias forsøg på at blokere undersøgelsen. Sidstnævnte måtte træde tilbage efter anmeldelser fra det mexicanske civilsamfunds organisationer.

Finder Rådet ikke, i betragtning af, at betydningen af Digna Ochoa-sagen rækker ud over de mexicanske grænser, at det til stadighed bør følge begivenhedernes gang i forbindelse med processen vedrørende mordet på Digna Ochoa y Plácido, og hvad er Rådets vurderinger om den specifikke sag?

Finder Rådet ikke, at sagen bør rejses i forbindelse med alle kontakter mellem EU og Mexico, også i betragtning af, at traktaten mellem EU og Mexico indeholder en demokratisk klausul, som sikkert kan anvendes til at udøve det nødvendige politiske pres, for at der hurtigt og sikkert sættes en stopper for menneskerettighedskrænkelserne i Mexico?

Svar

(22. juli 2003)

1. Der erindres om, at Den Europæiske Union i en offentlig erklæring af 29. oktober 2001 på det kraftigste fordømte mordet på Digna Ochoa y Plácido, en ledende menneskerettighedsforkæmper i Mexico. I samme forbindelse gav Den Europæiske Union udtryk for sin fulde tillid til, at den mexicanske regering ville fortsætte sine bestræbelser på at forsvare og beskytte menneskerettighederne samt sikre den fysiske integritet for personer, der kæmper for disse rettigheder. Den Europæiske Union sagde også, at den håbede, at mordet på Digna Ochoa y Plácido snart ville blive opklaret, og at de skyldige ville blive fundet og stillet for en domstol.

De mexicanske myndigheder har ved flere lejligheder, når spørgsmålet er blevet bragt op, oplyst, at efterforskningsarbejdet omkring mordet på Digna Ochoa fortsætter, men at der ikke er opnået resultater af betydning. Rådet bekræfter, at det agter at følge sagen nøje.

2. Rådet har ved forskellige lejligheder behandlet menneskerettighedssituationen i Mexico og udtrykt sin betænkelighed. Når EU og medlemsstaternes repræsentanter har haft kontakt med de mexicanske myndigheder, har de ofte rejst spørgsmål om beskyttelse af menneskerettighederne og udtrykt deres betænkelighed med hensyn til forskellige aspekter af spørgsmålet.

Som bekendt blev menneskerettighedssituationen i Mexico indgående drøftet på det seneste politiske dialogmøde mellem EU og Mexico på højt embedsmandsplan, der blev holdt den 3. oktober 2002 i Puebla (Mexico). Ved den lejlighed udtrykte EU's repræsentanter deres betænkelighed i anledning af en række specifikke tilfælde af overtrædelse af menneskerettighederne i Mexico, herunder den situation, det ærede parlamentsmedlem omtaler. Der blev især henvist til den chikane, de dødstrusler og de overfald, som personer og organisationer, der forsvarer menneskerettighederne i Mexico, udsættes for. Ved samme lejlighed blev det understreget, at EU står til rådighed for et yderligere samarbejde med de mexicanske myndigheder på dette område. På mødet i Det Blandede Udvalg EU-Mexico, der fandt sted samme dag, besluttede parterne at styrke deres samarbejde specifikt på området menneskerettigheder og demokrati.

EU rejste dette spørgsmål på mødet i Det Fælles Råd/EU-Mexico den 27. marts 2003 i Vouliagmeni. Delegationerne gav ved afslutningen af dette møde udtryk for, at de lægger stor vægt på menneskerettighedernes universielle karakter, og de understregede, at der her er tale om et ansvar, der deles med det internationale fællesskab. De gav tilsagn om at træffe alle foranstaltninger, der er nødvendige for at styrke anerkendelsen af dette på verdensplan.